Etterretningssjefens kone skal være forgiftet: – Kan eskalere krigen, sier ekspert
På fronten dør soldatene. Men den skjulte krigen kan nå ha krevd et nytt offer.  Kyrylo Budanov hadde en klar beskjed til sin kone Marianna: I natt, klokken 05.00, begynner krigen. Da dro ekteparet til mannens kontor, og siden har de blitt der. Det er nesten to år siden sjefen for ukrainsk etterretning flyttet inn på kontoret – og ble vitne til at  hjemlandet Ukraina ble angrepet av Russland.  Siden den gang hevder han å være utsatt for minst 10 attentatforsøk. Nå er han nok en gang angrepet. Men det er ikke han som er offeret. Det er kona.  – Etterforskes som drapsforsøk Marianna Budanova, som også er rådgiver til ordføreren i Kyiv, er en godt kjent person i Ukraina. Hun er utdannet psykolog og har en lang historikk med frivillig arbeid bak seg. I et intervju med Elle beskrives hun som en av de sterke kvinnene som støtter sin sterke mann. Der snakker hun blant annet om hvordan det er å være et mål for angrep, fordi hun er gift med en mektig mann:  – Det er i de øyeblikkene de forsøker å drepe deg, kidnappe deg, sprenge bilen din eller bryte seg inn i leiligheten, at du begynner å tenke på noe større enn deg selv, sa hun den gang.  Nå er hun altså innlagt på sykehus og får behandling for forgiftning. Det melder ukrainske medier tirsdag. Hun skal være forgiftet med tungmetallene kvikksølv og arsenikk. Ukrainske medier spekulerer i om hun kan ha fått det i seg via mat.  – Målet var kona. Det er rett og slett umulig å komme nær nok sjefen, sier Andrij Jusov, talsperson for den ukrainske etterretningssjefen, til AFP.  Han sier at deres hovedhypotese er at russerne står bak, og at saken etterforskes som drapsforsøk.  Ingen suksess – så langt Tom Røseth er hovedlærer i etterretning ved Forsvarets høgskole og følger krigen i Ukraina nøye. Han sier at mye fremdeles er usikkert i saken rundt Budanova, men at russisk etterretning har en historie med forgiftning.  – Men dette med attentatforsøk har ikke vært en stor suksess så langt, i hvert fall ikke på ukrainsk jord, sier han, og viser til at det skal ha vært mange forsøk på president Volodymyr Zelenskyj – uten at det lykkes.  Særlig i krigens første fase, da det hersket kaos i Kyiv, fryktet man for presidentens liv. Nå er situasjonen en annen. Det er enorme sikkerhetstiltak både i Ukraina og Russland. Det mest kjente eksempelet på det man tror kan være et attentatforsøk, er bilbomben som tok livet av den russiske høyrnasjonalisten Darja Dugina i august i fjor.  – Budanov er en av mest sentrale skikkelsene i denne krigen, men han er vanskelig å nå. Men ved å gå etter kona, kan også han bli påvirket. Hvis det viser seg at hun er forgiftet, kan dette være starten på en eskalering, sier han.  – Kan eskalere krigen Røseth mener at attentatforsøk er et sjansespill. Går man til angrep på den andre parts sentrale aktører, kan man vente seg et motsvar på tilsvarende nivå.  – Hvis dette viser seg å være et attentatforsøk, kan det bety at det foregår en eskalering i skyggene av krigen. Slike etterretningsoperasjoner, kombinert med spesialstyrker og agenter inne på hverandres territorium, kan bli en større faktor hvis dette eskalerer, sier han: – Dette høyner innsatsen i denne delen av krigen, sier Røseth.
Kyrylo Budanov, sjef for ukrainsk etterretning, hevder han er utsatt for mange attentatforsøk. Hans kone Marianna skal nå være innlagt med forgiftning. Hun skal være forgiftet med tungmetaller. Det spekuleres i om giften kommer fra maten hennes. Russland mistenkes for å stå bak. Ekspert Tom Røseth mener at dette kan være starten på en eskalering av krigen mellom Ukraina og Russland.